Komunikacijska strategija

Suda Bosne i Hercegovine

2024.–2025.

SADRŽAJ

[1. UVOD 3](#_Toc154667795)

[2. PRAVNI OKVIR 4](#_Toc154667796)

3. TRENUTNO STANJE U DOMENU TRANSPARENTNOSTI…………….……………… ........5

[4. STRATEŠKI PLAN 6](#_Toc154667797)

[5. PRIMARNI FOKUS 7](#_Toc154667798)

 5.1 Građani…………………………………………………………………………………………………………………………………………7

 5.2 Mediji……………………………………………………………………………………………………………………………………………8

 5.3 Državne instituciej na svim nivoima……………………………………………………………………………………………….8

 5.4 Nevladin sektor………………………………………………………………………………………………………………………………8

 5.5 Stručna javnost………………………………………………………………………………………………………………………………8

 5.6 Predstavnici međunarodne zajednice…………………………………………………………………………………………….8

 5.7 Interna javnost……………………………………………………………………………………………………………………………….9

[6. OSNOVNI ALATI ZA UNAPREĐENJE KOMUNIKACIJE 9](#_Toc154667799)

[6.1 Web-stranica Suda BiH 9](#_Toc154667800)

[6.2 Rješavanje zahtjeva za slobodan pristup informacijama 10](#_Toc154667801)

 6.3 Sedmični pregled aktivnosti Suda BiH…………………………………………………………………………………………..11

[6.4 Saopćenja za javnost 11](#_Toc154667802)

[6.5 Konferencije za štampu, predavanja, izjave za medije, intervjui 12](#_Toc154667803)

[6.6 Sudska praksa 12](#_Toc154667804)

[6.7 Posjete 13](#_Toc154667805)

[6.8 Brošure 14](#_Toc154667806)

[6.9 Društvene mreže 14](#_Toc154667807)

 6.10 Objavljivanje sudskih odluka………………………………………………………………………………………………………14

[7. INTERNA KOMUNIKACIJA 15](#_Toc154667808)

8. [KRIZNO KOMUNICIRANJE 15](#_Toc154667809)

[9. IZVRŠITELJI KOMUNIKACIJSKE STRATEGIJE 17](#_Toc154667810)

[10. EVALUACIJA 18](#_Toc154667811)

# 1. UVOD

Komunikacijska strategija Suda Bosne i Hercegovine je strateški dokument Suda BiH koji sadrži skup mjera i aktivnosti koje se provode s ciljem uspostavljanja, razvoja i unapređenja komunikacije sa medijima, općom javnosti, međunarodnim organizacijama i profesionalnom zajednicom.

Cilj Komunikacijske strategije Suda BiH je postavljanje okvira za rad na stalnom unapređenju unutrašnje, vanjske i krizne komunikacije. Također, ciljevi koji se žele postići normama u Strategiji jesu kontinuirani rad na transparentnosti i kvalitetnom predstavljanju rada Suda BiH u javnosti, jačanje povjerenja javnosti u instituciju, kao i približavanje pravde građanima.

U dokumentu je predstavljen sistemski okvir za strateško planiranje interakcije sa svim oblicima javnosti, reagovanjem u kriznim situacijama, omogućavajući bolje razumijevanje konkretnih aktivnosti Suda BiH među strankama, advokatima i drugim pripadnicima profesionalne zajednice, čime se promoviše transparentnost, zakonitost i institucionalna odgovornost Suda. Konačno, cilj Strategije jeste jačanje ugleda i postizanje potpune transparentnosti Suda BiH.

Sud BiH ima kompletno specijalizovano Odjeljenje za informisanje javnosti, čiji je primarni zadatak komuniciranje s javnošću. Uposlenici navedenog Odjeljenja postupaju po pravilima utvrđenim Pravilnikom o ostvarivanju pristupa informacijama pod kontrolom Suda BiH i saradnji Suda sa zajednicom i Zakonom o slobodi pristupa informacijama u BiH.

Strategija poštuje strateška opredjeljenja Visokog sudskog i tužilačkog vijeća (VSTV) BiH za unapređenjem transparentnosti pravosudnih institucija u BiH, te je ova Strategija izrađena na osnovu Komunikacijske strategije navedene institucije. Primjena Komunikacijske strategije Suda BiH se odnosi na period od 2024. do 2025. godine, nakon čega će biti planirano revidiranje. Strategija će pratiti aktivnosti koje poduzima Visoko sudsko i tužilačko vijeće u provedbi Komunikacijske strategije i Medijskog akcionog plana.

Ciljevi Komunikacijske strategije Suda BiH:

* unapređenje povjerenja i svijesti o radu Suda;
* dostupnost informacija, pristupačnost i jasnost;
* transparentnost;
* podučavanje i informisanje o Sudu – šta je Sud i čime se bavi;
* promovisanje pristupa Sudu i njegove vidljivosti;
* informisanost kolega, uključenost, posvećenost i kooperativnost.

Sud Bosne i Hercegovine će uraditi revidiranje Komunikacijske strategije nakon donošenja Vodiča za pristup informacijama u skladu sa novim Zakonom o slobodi pristupa informacijama u BiH.

# PRAVNI OKVIR

* **Zakon o Sudu BiH** **(Službeni glasnik BiH, broj 49/09,74/09, 97/09)**

Zakon o Sudu Bosne i Hercegovine je nametnut odlukom Visokog predstavnika, usvojila ga je Parlamentarna skupština Bosne i Hercegovine na sjednici Doma naroda održanoj 25.6.2002. i sjednici Zastupničkog doma održanoj 3.7.2002. godine i na ovaj način se osiguralo provođenje nadležnosti države Bosne i Hercegovine, poštivanje ljudskih prava i vladavine prava na njenoj teritoriji.

* **Komunikacijska strategija VSTV-a**

Komunikacijska strategija VSTV-a je pružila strateški okvir na unapređenje transparentnosti na osnovu koje je donesena Strategija Suda BiH.

* **Zakon o slobodi pristupa informacijama u BiH (Službeni glasnik BiH, broj 61/23) (ZOSPI)**

Zakonom o slobodi pristupa informacijama u BiH se propisuje pravo na pristup informacijama i ponovnu upotrebu dokumenata u posjedu institucija vlasti Bosne i Hercegovine, pravnih lica koja osnivaju institucije Bosne i Hercegovine i nezavisnih organa Bosne i Hercegovine osnovanih posebnim zakonom i kao takav predstavlja osnovni alat kojim se Sud BiH koristi prilikom odlučivanja o zahtjevima za pristup informacijama pod kontrolom Suda.

* **Pravilnik o ostvarivanju pristupa informacijama pod kontrolom Suda BiH i saradnji Suda sa zajednicom**

Pravilnikom o ostvarivanju pristupa informacijama pod kontrolom Suda Bosne i Hercegovine i saradnji Suda sa zajednicom uređuju se prava i obaveze svih sudija i zaposlenih u Sudu Bosne i Hercegovine, a posebno Odjeljenja za informiranje javnosti Suda BiH, u postupcima u vezi sa zahtjevima za pristup informacijama pod kontrolom Suda BiH, objavljivanjem sudskih odluka i drugih informativnih sadržaja pod kontrolom Suda na zvaničnoj internet stranici Suda i saradnje Suda sa građanima, grupama građana, domaćim i stranim medijskim kućama, organizacijama i udruženjima.

1. **TRENUTNO STANJE U DOMENU TRANSPARENTNOSTI**

Sud BiH je pravila transparentnosti utvrdio 2014. godine donošenjem i objavljivanjem Pravilnika o ostvarivanju pristupa informacijama pod kontrolom Suda BiH i saradnji Suda sa zajednicom.

Indeks transparentnosti pravosuđa rezultat je istraživanja Transparency Internationala u BiH i BIRN-a BiH na osnovu odgovora pravosudnih institucija te podataka koje objavljuju na svojim internet stranicama. Sudovi i tužilaštva rangirani su ocjenama za transparentnost na osnovu posebno razvijene metodologije. Prema navedenom Indeksu, Sud BiH zauzima drugo mjesto u ukupnom poretku svih sudova u Bosni i Hercegovini.[[1]](#footnote-1)

U Analitikinom istraživanju Transparentnost pravosuđa u Bosni i Hercegovini u domenu procesuiranja koruptivnih krivičnih djela, rad Suda BiH je ocijenjen kao dobar primjer transparentnosti.[[2]](#footnote-2)

AIRE centar je u Izvještaju o provedenom ispitivanju stavova novinara o komunikacijskoj praksi Suda Bosne i Hercegovine 2022. godine objavio da se stanje u oblasti transparentnosti pravosudnih institucija nerijetko ocjenjuje nezadovoljavajućim, pojedini sudovi i tužilaštva ipak imaju znatno naprednije komunikacije prakse. Sud Bosne i Hercegovine su u Izvještaju naveden pravosudnom institucijom koja predstavlja pozitivan primjer u oblasti transparentnosti, a novinari navode da komunikacijska praksa Suda BiH treba biti vodilja drugim sudovima u oblasti unapređenja odnosa s javnošću i medijima.

# STRATEŠKI PLAN

Strateški komunikacijski plan Suda BiH je postizanje pune transparentnosti, populariziranje rada i jačanja ugleda Suda BiH, unapređenje eksterne i interne komunikacije.

Strateški ciljevi i zadaci:

|  |  |
| --- | --- |
| Strateški cilj 1. | Jačati komunikaciju s medijima i javnošću, a sve u cilju povećanja transparentnosti Suda BiH |
| Strateški zadatak | Unaprijediti objavu informacija na web-stranici o radu Suda BiH:* relevantne podatke iz godišnjeg izvještaja Suda BiH;
* redovno ažurirati plan javnih nabavki i pozive za javne nabavke
* informacije o organizacijskoj strukturi Suda i njihovoj nadležnosti, statistističke podatke, informacije korisne za građane u cilju ostvarivanja njihovih prava;
* informacije o radu, kao što su: politike i aktivnosti;
* odluke i akte Suda BiH, a koje utječu na interese građana;
* informacije o finansiranju, kao što su: izvještaj o prihodima i rashodima, evaluacijama i druge finansijske informacije;
* informacije o javnim konkursima;

- informacije o registrima, bazama i popisima koje institucija BiH vodi, način pristupa (internetom ili na drugi način), odnosno poveznicama na one kojima se može pristupiti internetom.Unaprijediti proaktivnu objavu informacija na web-stranici Suda, sa posebnim akcentom na predmete od javnog interesa, uključujući sudsku praksu prateći uputstva i smjernice VSTV-a BiH koji se odnose na ovu oblast. |
| Strateški cilj 2. | Obezbijediti mehanizme za prepoznavanje krizne situacije, pravovremeno odreagovati u slučaju potrebe i obezbjediti pravovremenu provedbu strategije kriznog komuniciranja. |
| Strateški zadatak | Redovno pratiti stav javnosti o radu Suda, sudija, stručnog osoblja i odlukama Suda, izraditi detaljan plan kriznog komuniciranja i imenovati članove kriznog tima |

# PRIMARNI FOKUS

Prepoznavanje ciljne grupe s kojom se komunicira je važan uslov za uspješnu komunikaciju i bolju transparentnost. Ciljne skupine su, između ostalih:

* 1. **Građani**

Građani predstavljaju najznačajniji fokus Suda u provođenju komunikacije, kao najobimnija i najvažnija ciljna grupa i iz tog razloga je u ovom odjeljku pozicionirana na prvo mjesto. Građani u demokratskom društvu imaju pravo na nezavisan, odgovoran, učinkovit i profesionalan pravni sistem, a Sud će putem komunikacijskih alata nastojati osigurati transparentnost ove institucije putem kontinuiranog informisanja javnosti, a sve u cilju jačanja povjerenja u njegov rad. Provedba plana kriznog komuniciranja i promptno reagovanje je od izuzetne važnosti za ostvarenje postavljenog cilja. Sud će u komunikaciji s građanima koristiti sljedeće alate: elektronska pošta, pisane pošiljke, web-stranica, e-mail, saopćenja za javnost, sedmični pregledi aktivnosti, izjave, najave, posjete i drugo po potrebi.

* 1. **Mediji**

Temeljna ciljna grupa su novinari koji putem svojih kanala čine dostupnim informacije javnosti. S obzirom na to da su mediji većinski zainteresovani za svakodnevne teme i da su im informacije potrebne u što kraćem roku, Sud će prema ovoj vrsti javnosti koristiti različite komunikacijske alate kao što su: elektronska pošta, saopćenja za javnost, sedmični pregledi aktivnosti, izjave, najave, web-stranica i dr.

* 1. **Državne institucije na svim nivoima**

Sud će nastojati osigurati pravovremenu komunikaciju sa državnim institucijama u cilju održavanje saradnje na visokom nivou. Prema ovoj vrsti javnosti će se koristiti sljedeći komunikacijski alati: elektronska pošta, pisane pošiljke, web-stranica i dr.

* 1. **Nevladin sektor**

Nevladine institucije čine neprofitne društvene, kulturne, pravne i druge grupe koje se zalažu za određene ciljeve, a Sud će u tu svrhu koristiti sljedeće komunikacijske alate: web-stranica, elektronska pošta, pisane pošiljke i dr.

* 1. **Stručna javnost**

U ovu ciljnu grupu spada cjelokupna pravosudna zajednica: sudije, tužioci, advokati, akademska zajednica i druge institucije u čijem je interesu praćenje sudske prakse Suda. Komunikacija sa ovom ciljnom grupom će se odvijati kroz sljedeće komunikacijske alate: elektronska pošta, pisane pošiljke, web-stranica, okrugli stolovi, paneli, konferencije, e-mail i drugo po potrebi.

* 1. **Predstavnici međunarodne zajednice**

Međunarodna zajednica od početka osnivanja Suda pruža podršku kako Sudu, tako i cjelokupnom pravosuđu i iz tog razloga će Sud i u narednom periodu osigurati pravovremenu i nesmetanu komunikaciju sa njenim predstavnicima kroz različite vidove komunikacijskih alata: elektronska pošta, pisane pošiljke, web-stranica, okrugli stolovi, paneli, konferencije, e-mail, saopćenja za javnost, sedmični pregledi aktivnosti, izjave, najave i drugo po potrebi.

* 1. **Interna javnost**

Internu javnost čine svi zaposlenici Suda – predsjednik, sudije i stručno osoblje koji su osnovni kanal i ključni faktor za pravovremeno i tačno informisanje eksterne javnosti. Zaposlenici Suda u značajnoj mjeri doprinose transparentnosti rada i ugledu Suda i od njihovog angažmana, između ostalih, zavisi promptno reagovanje u cilju informisanja javnosti. Sud će prema ovoj vrsti javnosti koristiti različite komunikacijske alate kao što su: e-mail, lična (*face to face*), telefonska komunikacija, intranet Suda i dr.

# OSNOVNI ALATI ZA UNAPREĐENJE KOMUNIKACIJE

Kako je ranije navedeno, Odjeljenje za informiranje javnosti Suda Bosne i Hercegovine je zaduženo za komunikaciju s medijima, domaćim i međunarodnim, ali i građanima. Osnovni zadatak ovog Odjeljenja jeste uspostavljanje dvosmjerne komunikacije s predstavnicima bosanskohercegovačke javnosti i dostavljanje svih javnih informacija iz Suda Bosne i Hercegovine. Odjeljenje čini rad Suda BiH transparentnim jer upoznaje medije, a putem medija i građane o radu i aktivnostima Suda BiH, što pomaže podizanju opće društvene svijesti o radu i značaju Suda BiH.

U saradnji sa audio-video tehničarima Suda BiH Odjeljenje osigurava materijale sa suđenja kako bi novinari posao mogli obavljati profesionalno i nesmetano.

## 6.1 Web-stranica Suda BiH

Odjeljenje za informiranje javnosti je zaduženo za ažuriranje web-stranice Suda, odnosno svog sadržaja koji je na istoj dostupan. Podaci koje sadrži web-stranica kontinuirano se proširuju i ažuriraju vodeći računa o što efikasnijem i lakšem pristupu sadržajima, te specifičnim zahtjevima javnosti.

Uz pomoć AIRE centra 2022. godine je pokrenuta nova web-stranica Suda, na kojoj je omogućena lakša pretraga predmeta iz sudske prakse po više parametara, bolji pregled samih predmeta i njihovih sažetaka, kao i lakši pristup i preuzimanje dostupnih presuda i publikacija Suda.

Na web-stranici Suda BiH se, između ostalih informacija vezanih za rad Suda, objavljuju i statistike o presudama Suda za krivična djela koja su od interesa javnosti s posebnim osvrtom na predmete korupcije.

Navedene statističke podatke tokom cijele godine prikuplja i ažurira Odjeljenje za sudsku upravu, te iste dostavlja Odjeljenju za informiranje javnosti. Prikupljene podatke Odjeljenje za informiranje javnosti obrađuje i objavljuje na web-stranici dva puta godišnje.

U skladu sa smjernicama iz Revidirane državne strategije za rad na predmetima ratnih zločina, na web-stranici Suda BiH se pored postojećih statistika vezanih za presude iz ratne zločine objavljuje i statistika o samim predmetima ratnih zločina, koja, između ostalih, sadrži podatke o broju potvrđenih optužnica, broju riješenih odnosno neriješenih predmeta i broju nedostupnih lica.

Web-stranica nudi i brošure, publikacije i biltene Suda BiH, saopćenja za javnost, sedmične preglede aktivnosti koji se vode pred Sudom, organizacionu strukturu i kalendar ročišta koji sadrži sva zakazana i održana ročišta pred Sudom.

## 6.2. Rješavanje zahtjeva za slobodan pristup informacijama

Rok za odgovor na zahtjeve za pristup informacijama je, u skladu sa Zakonom o slobodi pristupa informacijama na nivou institucija BiH, 15 dana. Po prijemu zahtjeva, zaposlenik Odjeljenja za informisanje vrši pregled i prema starosti i vrsti zahtjeva utvrđuje kojim će redom biti uzeti u rad. Prioritet će imati zahtjevi medijskih kuća koji se odnose na dnevne informacije o tekućim suđenjima, odnosno na izdavanje audio-video zapisa suđenja koja se održavaju tog dana. Zaposlenik je dužan uložiti sve napore kako bi u što kraćem roku odgovorio na zahtjev za pristup informacijama.

Zaposlenik Odjeljenja za informiranje dužan je preduzeti sve neophodne radnje kako bi prikupio tražene informacije i razmotriti sve činjenice i okolnosti koje su od značaja za obradu zahtjeva, nakon čega uz prethodnu konsultaciju sa predsjednikom Suda, postupajućim sudijom, registrarom ili rukovodiocem Odjeljenja formira odgovor, odnosno izrađuje rješenje.

Zaposlenik Odjeljenja za informiranje će samostalno pripremiti informaciju ukoliko se zahtjev odnosi na informacije koje je Sud na bilo koji način zvanično objavio (putem saopštenja, sedmičnog pregleda aktivnosti, web-stranice Suda, godišnjeg plana rada Suda), odnosno na informacije za koje već postoji odobrenje za objavljivanje. Ukoliko postoji sumnja u aktuelnost i tačnost objavljene informacije, zaposlenik će provesti neophodne provjere.

U slučaju nemogućnosti postupanja po zahtjevu u roku od 15 dana zbog objektivnih okolnosti, o tome je dužan obavijestiti podnosioca zahtjeva najkasnije 15. dan od dana prijema zahtjeva.

U slučaju nepotpunog ili nerazumljivog zahtjeva, zaposlenik Odjeljenja će pozvati podnosioca zahtjeva da ga ispravi u roku od pet dana od dana zaprimanja poziva za ispravku. Ako podnosilac zahtjeva ne ispravi zahtjev na odgovarajući način, a na osnovu dostavljenog se ne može sa sigurnošću utvrditi o kojoj traženoj informaciji je riječ, Sud će zaključkom odbaciti zahtjev kao neuredan.

**6.3 Sedmični pregled aktivnosti Suda BiH**

Sud BiH svake sedmice distribuira sedmični pregled aktivnosti koji sadrži preglede svih bitnih promjena u predmetima, održanih ročišta i ostalih aktivnosti za proteklu sedmicu. Sedmični pregled aktivnosti se pored slanja zainteresiranim licima (mediji, državne i međunarodne institucije, advokati itd.) objavljuje i na web-stranicu Suda BiH na sva tri zvanična jezika u BiH, kao i na engleskom jeziku.

## 6.4. Saopćenja za javnost

Sud BiH redovno distribuira saopćenja za javnost koja se odnose na predmete od javnog interesa Suda BiH u svim fazama postupka i na taj način doprinosi transparentnosti ove institucije. Saopćenja se, kao i sedmični pregled aktivnosti, pored slanja zainteresiranim licima (mediji, državne i međunarodne institucije, advokati itd.) objavljuju i na web-stranicu Suda BiH na sva tri zvanična jezika u BiH, kao i na engleskom jeziku.

## 6.5. Konferencije za štampu, predavanja, izjave za medije, intervjui

Odjeljenje za informisanje javnosti planira, te na osnovu saglasnosti i u skladu sa instrukcijama predsjednika Suda, u saradnji sa odgovarajućim odjeljenjima Suda organizira konferencije za štampu, odnosno učešće predstavnika Suda na javnim tribinama i drugim skupovima, u cilju upoznavanja zajednice sa aktivnostima i rezultatima rada Suda, pojašnjavanja različitih opštih pravnih instituta i prezentacije činjenica iz završenih predmeta.

Svrha konferencija za štampu, javnih tribina i drugih skupova je da se javnost upozna sa planovima, aktivnostima i rezultatima rada i problemima sa kojima se Sud suočava u svom radu, pojašnjavanje različitih opštih pravnih instituta u vezi kojih se pojavljuju nedoumice u javnosti, kao i prezentiranje činjenica iz predmeta koji su okončani pred Sudom.

Sud će inicirati i pomoći u organizaciji predavanja sudija Suda o značajnim temama iz oblasti pravosuđa na pravnim fakultetima i drugim obrazovnim institucijama. Predsjednik, sudije i drugi zaposlenici u cilju predstavljanja Suda u javnosti obavljaju intervjue sa zainteresovanim licima i na taj način doprinose transparentnosti ove institucije. Predstavnici Odjeljenja za informisanje javnosti, nakon saglasnosti predsjednika Suda, koordiniraju organizaciju intervjua sa svim zaposlenicima Suda BiH.

## 6.6. Sudska praksa

Pored objavljivanja sudske prakse predmeta koji se vode pred Sudom BiH na web-stranici, Sud Bosne i Hercegovine je ove godine uspostavio internu bazu sudskih odluka Suda BiH. U internoj bazi su kroz opći i poseban registar odluka evidentirane i unesene sve odluke i zaključci koji su od značaja za efikasan rad i praksu Suda BiH. Također, uspostavljenje ove baze je olakšalo angažman Suda BiH u provođenju projektne aktivnosti u okviru projekta „EU podrška reformama pravosudnog sistema u BiH“ – IPA 2019, gdje je Sud BiH bio jedan od potpisnika Sporazuma o saradnji, a u okviru kojeg je uspostavljen i Portal sudske prakse (E-sentenca), kao platforma na kojoj se transparentno unosi praksa najviših sudova u Bosni i Hercegovini kroz izabrane pravne stavove izražene u sudskim odlukama koje su izabrane kao bitne za pravnu zajednicu i javnost.

Zaposlenici i sudije Suda BiH su angažovani i na drugim aktivnostima koje doprinose efikasnom, pravednom i transparentnom radu pravosuđa i ujednačavanju sudske prakse, a koje se odnose na kontinuirane aktivnosti u praćenju evropskih standarda i prakse Evropskog suda za ljudska praksa, Ustavnog suda BiH i prakse najviših sudova, evidentiranje i identifikovanje neujednačene sudske prakse kao i tema koje mogu biti nominovane za rad Panela za usaglašavanje sudske prakse, nominovanje odluka za Bilten Suda BiH, istraživanja za Evropski sud za ljudska prava kroz Mrežu sudova i druge aktivnosti koje su usko vezane za sudsku prasku.

Sud Bosne i Hercegovine svake godine objavljuje i biltene sudske prakse Suda BiH. Bilteni sadrže izabrane pravne stavove ovog Suda iz oblasti krivičnog i upravnog prava, pravno mišljenje u pogledu neodređenih vrijednosti, kao zakonskih obilježja nekih krivičnih djela u Krivičnom zakonu Bosne i Hercegovine te stručne radove.

Sudije i stručno osoblje Suda svake godine učestvuju na savjetovanjima koja traju nekoliko dana – sudijskim koledžima, na kojima pored gostujućih predavača i sudije Suda BiH učestvuju kao predavači o aktuelnim temama iz prakse.

## 6.7. Posjete

Sud Bosne i Hercegovine u okviru svojih redovnih aktivnosti organizuje posjete Sudu. Između ostalih, Sud posjećuju studenti raznih fakulteta širom svijeta i Bosne i Hercegovine, istraživači, zaposlenici određenih institucija itd. Posjete imaju interaktivan pristup gdje se posjetiocima omogućava postavljanje pitanja predstavnicima Suda, što dodatno doprinosi transparentnosti ove institucije.

Predsjednik Suda je zajedno sa stručnim osobljem, između ostalog, ugošćava brojne strane delegacije, predstavnike domaćih i međunarodnih institucija, ambasadore, nosioce pravosudnih funkcija iz raznih zemalja svijeta.

Unazad nekoliko godina u Sudu je omogućena i kraća studentska praksa (2-3 dana) studenata pravnih fakulteta kojima je to propisano planom i programom njihove visokoškolske ustanove.

Sud će razmotriti mogućnost u cilju transparentnosti rada Suda da dva puta godišnje građanima omogući posjetu i upoznavanje sa radom Suda BiH, na način da se na web stranici Suda objave datumi obilaska i posjete Sudu BiH na koje se svaki građanin može prijaviti (dani otvorenih vrata Suda BiH).

Također, u predmetima gdje postoji veliki interes javnosti, u svakom pojedinačnom slučaju Sud će razmotriti mogućnost da se odobri audio-video prijenos putem youtube kanala zainteresiranim stranama.

## 6.8. Brošure

U saradnji sa drugim odjeljenjima i sudijama Sud redovno objavljuje informativne brošure sudske prakse Suda BiH, koje se mogu pronaći na web-stranici. Odjeljenje za informisanje javnosti svake godine identificira aktuelnu temu iz prakse Suda, koju potom u saradnji sa ostalim odjeljenjima formira u formi brošure.

## 6.9. Društvene mreže

Ukoliko za dobru transparentnost dosadašnji alati ne budu dovoljni, dakle ako se ukaže potreba, Sud BiH će razmotriti otvaranje profila na LinkedInu, najvećoj svjetskoj profesionalnoj mreži. Prije toga bi se ispitali svi negativni i pozitivni aspekti formiranja profila na navedenoj mreži. Sud BiH će svakako pratiti praksu ostalih najviših sudova u BiH kada su u pitanju društvene mreže.

**6.10. Objavljivanje sudskih odluka**

Objavljivanjem sudskih presuda, omogućuje se građanima uvid u rad Suda BiH, čime se jača povjerenje u pravosudni sistem. Sud Bosne i Hercegovine objavljuje svoj odluke na web stranici Suda BiH, na Portalu sudske prakse u BiH (e-sentenca) i u bazi Odjela za sudsku dokumentaciju i edukaciju.

## INTERNA KOMUNIKACIJA

Interna komunikacija nije jednokratna stvar, već stalni napor da se osigura učinkovita komunikacija. Odgovornost za razvoj interne komunikacije je na rukovodiocima odjeljenja. Postoji više vrsta interne komunikacije: komunikacija rukovodioca i zaposlenika unutar istog odjeljenja, zaposlenika unutar istog odjeljenja, rukovodioca različitih odjeljenja između sebe, a imajući u vidu i specifičnost institucije Suda BiH, komunikacija zaposlenika sa sudijama.

U Sudu Bosne i Hercegovine uposlenici se potiču na kulturu profesionalnog ophođenja. Interna komunikacija se vrši svakodnevno e-mailom i redovnim sastancima. Saradnici odjeljenja  svakodnevno obavještavaju stručne saradnike za odnose s javnošću o promjenama u predmetima na kojima rade, što je vrlo važno za uposlenike Odjeljenja za odnose s javnošću u daljoj komunikaciji sa javnosti. Uposlenici odjeljenja za odnose s javnošću svakodnevno komuniciraju i sa sudijama postupajući po zahtjevima za slobodan pristup informacijama.

# KRIZNO KOMUNICIRANJE

Kriza je stanje u kojoj se institucija nalazi zbog neplaniranog i iznenadnog događaja koji ozbiljno prijeti njenom ugledu i reputaciji. Plan postupanja u ovim situacijama je od izuzetnog značaja kako bi se pravovremeno i na najbolji mogući način odreagovalo, a sve u cilju istinitog informisanja javnosti. Krizne situacije su sastavni dio radnog procesa, ali je u interesu institucije da se iste prevaziđu u najkraćem mogućem roku.

Krizni tim u Sudu Bosne i Hercegovine čine predsjednik Suda, registrar Suda, generalni sekretar, rukovodioci odjeljenja, a eventualnu podršku, u zavisnosti od potrebe, pružaju Odjeljenje za podršku svjedocima i Odjeljenje unutrašnje kontrole Suda BiH.

Kao jedno od najbitnijih postupanja je prepoznavanje krize.

Zaposlenici Odjeljenja za informisanje javnosti će u okviru svojih svakodnevnih obaveza pratiti printane i elektronske medije. Po procjeni o postojanju eventualne krize su dužni informisati predsjednika Suda.

Način djelovanja i postupanje

1. U saradnji sa predsjednikom Suda odlučiti da li i na koji način odreagovati na krizu (saopštenje, izjave za medije, press konferencija i sl.)
2. Utvrditi tačne informacije (sa sudijama i drugim osobljem)
3. Tim se sastaje, nakon toga prezentuje predsjedniku i po njegovom odobrenju reaguje
4. Brzina u cilju pravovremenog reagovanja je izuzetno bitan faktor
5. Razdvojiti činjenice od mišljenja
6. Dok traje kriza stručni saradnici za informisanje javnosti održavaju neprekidnu i kontinuiranu komunikaciju sa medijima

Krizni tim se sastaje odmah po saznanju da je nastupila krizna situacija ili se ista eventualno može predvidjeti (u roku od 24 sata), a koja bi mogla utjecati na stav javnosti o radu Suda. Ukoliko se ocijeni potrebnim, reakcija na krizu će uslijediti u najkraćem roku od trenutka kada je kriza nastupila.

# IZVRŠITELJI KOMUNIKACIJSKE STRATEGIJE

Na osnovu člana 1. Poslovnika o radu Suda Bosne i Hercegovine (Službeni glasnik BiH, broj: 38/20 i 67/22), te Komunikacijske strategije, koju je usvojilo Visoko sudsko i tužilačko vijeće Bosne i Hercegovine, predsjednik Suda BiH je donio Odluku o imenovanju radne grupe za izradu i implementaciju Komunikacijske strategije Suda.

Izvršitelji Komunikacijske strategije koji čine tim Suda za odnose s javnošću i informisanje Suda BiH su:

a) predsjednik Suda;

b) sudije Suda;

c) registrar Suda;

d) generalni sekretar Suda;

e) rukovodioci odjeljenja;

f) stručni saradnici za informisanje javnosti.

Predsjednik Suda BiH ima vodeću ulogu u efikasnoj primjeni Komunikacijske strategije. Eksterna komunikacija mora biti odobrena od predsjednika Suda ili navedene odgovornosti mogu biti prenijete na registrara i sudije posebnim odlukama.

Ključne osobe za efikasnu provedbu Komunikacijske strategije su i sudije, registrar, rukovodioci odjeljenja i stručni saradnici za informisanje javnosti. Stručni saradnici za informisanje javnosti su pravovremeno informisani o predmetima i aktivnostima koje su od javnog interesa te, u skladu s procesnim zakonima, obavještavaju pravovremeno javnost, održavaju redovnu komunikaciju sa medijima, vrše monitoring medijskog izvještavanja, prate provedbu Strategije i o tome izvještavaju predsjednika Suda.

Za efikasan, blagovremen rad i ispunjavanje najboljih komunikacijskih praksi, stručni saradnici za informisanje javnosti treba biti u potpunosti informisan o svim strateškim odlukama Suda.

Bitno je spomenuti da je, prema članu 24. Pravilnika o ostvarivanju pristupa informacijama pod kontrolom Suda BiH, formirana Komisija za informiranje javnosti i pitanja saradnje sa zajednicom. Komisija je nadležna za definiranje ciljeva Suda u oblasti informiranja javnosti i saradnje sa zajednicom, osmišljavanje i planiranje mehanizama za realizaciju tih ciljeva, podnošenje predsjedniku Suda prijedloga konkretnih mjera i aktivnosti kojima se imaju ostvariti utvrđeni ciljevi. Po dobijanju saglasnosti predsjednika Suda na predložene mjere i aktivnosti, Komisija za informiranje prati realizaciju istih od strane svih subjekata uključenih u navedeni proces, te pravi procjenu efekata preduzetih mjera i aktivnosti.

# EVALUACIJA

Po uzoru na Komunikacijsku strategiju Visokog sudskog i tužilačkog vijeća, Sud Bosne i Hercegovine će također cijeniti djelotvornost Strategije i mjeriti realizaciju aktivnosti koji su definisani i ostvarene rezultate u odnosu na postavljene ciljeve. Evaluacijom će se detektovati problemi u koliko ih bude, ali i pozitivne pojave tokom realizacije Strategije.

Praćenje ove Strategije bit će povjereno Radnoj grupi za izradu i implementaciju Komunikacijske strategije Suda. Grupa će analizirati postignuti napredak u realizaciji postavljenih ciljeva, te o tome izvještavati predsjednika Suda BiH na polugodišnjoj osnovi.

Radna grupa za evaluaciju Strategije vršit će monitoring i evaluaciju na osnovu aktivnosti i indikatora definisanih za svaki osnovni i specifični cilj na polugodišnjoj i godišnjoj osnovi, dakle po završetku predviđenog vremenskog okvira za realizaciju Strategije. Po potrebi bit će preduzimane korektivne aktivnosti, ukoliko to određena dešavanja i promjene u okruženju budu zahtijevali.

Evaluacijom će se dobiti odgovori na pitanja da li su ciljevi ostvareni, a samim tim rezimirati dešavanja, što će postaviti osnov za narednu Komunikacijsku strategiju.

Akcioni plan za izvršenje Komunikacijske strategije Suda BiH 2024.- 2025.godina biće donesen u prvom kvartalu 2024.godine.

1. Dostupno na: [Indeks Pravosuđa (indekspravosudja.ba)](https://indekspravosudja.ba/). [↑](#footnote-ref-1)
2. Dostupno na: [Transparentnost pravosudnih institucija - osvrt.pdf (analitika.ba)](https://www.analitika.ba/sites/default/files/publikacije/Transparentnost%20pravosudnih%20institucija%20-%20osvrt.pdf). [↑](#footnote-ref-2)